**Aadel Lampe** (født 10. mai 1857 i Stranda, Møre og Romsdal, død 1944), også kjent som Aadel Knudsen, var en norsk kvinnesaksforkjemper, lærer og liberal politiker. Hun var lærer ved Nissens Pikeskole, datidens sentrum for kvinnesaken, og kom med i den organiserte kvinnesaksbevegelsen i 1880-årene. Hun var formann i Norsk Kvinnesaksforening fra 1922 til 1926 og vararepresentant på Stortinget i perioden 1922–1924, som en av de første kvinnene valgt til Stortinget.

Utdannelse og yrkesliv
----------------------

Hun tok eksamen ved Nissens Pigeskoles Høiere Skole for Voxne unge Piger (også kalt «Guvernanteskolen») i Christiania, datidens høyeste utdannelse som var åpen for kvinner, og ble deretter ansatt som lærer ved Nissens Pikeskole. I dette miljøet, som bestod av datidens høyest utdannede kvinner i Norge, stiftet hun bekjentskap med kvinnesaken. Senere videreutdannet hun seg som lærer for døve barn, og var ansatt som lærer ved Balchens døveskole og deretter ved Hedevig Rosings skole for døvstumme barn. Da Hedevig Rosings skole ble nedlagt sluttet Lampe som lærer og begynte å arbeide ved det såkalte «Pleiebarnskontoret», som senere var en del av Oslo helseråd.

Politikk og aktivisme
---------------------

Lampe var medlem av Norsk Kvinnesaksforening fra starten i 1880-årene; hun ble styremedlem i 1895 og var viseformann i periodene 1899–1903 og 1912–1922, i formannsperiodene til statsministerfruene Fredrikke Marie Qvam og Randi Blehr. I 1922 etterfulgte hun Blehr som foreningens formann. Hun ble i 1926 utnevnt til æresmedlem i foreningen i forbindelse med at hun gikk av som formann etter over 30 år i styret. 

Lampe var opprinnelig medlem av Venstre, men ble senere aktiv i Frisinnede Venstre. Hun var vararepresentant til Stortinget for Christiania i perioden 1922–1924, innvalgt på Høyres og Frisinnede Venstres fellesliste ved Stortingsvalget 1921. Valget var første gang en kvinne ble innvalgt som fast representant: Karen Platou som stod foran Lampe på den samme listen i den samme valgkretsen; Lampe var en av fire kvinnelige vararepresentanter innvalgt det året og dermed blant de første kvinnene valgt til Stortinget.

Hun var også varamedlem av hovedstyret i Frisinnede Venstre og styremedlem i partiets kvinneorganisasjon. Lampe er også kjent som medunderskriver av et brev til regjeringen, sammen med Randi Blehr og Cecilie Thoresen Krog, som krevde at kvinner kunne bli utnevnt som embetsmenn.

Familie
-------

Hennes foreldre var sogneprest Claus Ernst Lampe (f. 1807) og Drude Cathrine Haar Daae (f. 1817). Hun ble gift i 1885 med statsrevisor Henrik Magnus Knudsen og var som gift kjent som Aadel Knudsen. Etter at hun ble skilt brukte hun igjen navnet Lampe. Hennes søster Dina Lampe var gift med stortingsmann og stadsfysikus Ole Jacob Sparre.

Referanser
----------

1. 1 2   Stortinget og statsrådet : 1915–1945. B. 1 : Biografier, side(r) 826[Hentet fra Wikidata]
2. 1 2 3  «Fru Aadel Lampe». *Nylænde (trykt utg.) : tidsskrift udgivet af Norsk kvindesagsforening. 1927 Vol. 41*. Christiania: Foreningen. 1927. s. 148.
3. ↑  Daae, Aagaat (1917). *Stamtavle over familien Daae i Norge*. Trondhjem: F. Bruns boghandel. s. 153.
4. ↑  «Døvelærer Ådel Lampe» (PDF). *Ny journal for døve* (2016/3): 5. Arkivert fra originalen (PDF) 16. september 2017.
5. ↑  «Fru Aadel Lampe 80 år idag». *Dagbladet*. 10. mai 1937.
6. ↑  *Firda Folkeblad*. 1. november 1921.
7. ↑  *Ringerikes Blad*. 3. juni 1924.
8. ↑  Aslaug Moksnes. Likestilling eller særstilling? Norsk kvinnesaksforening 1884–1913, Gyldendal Norsk Forlag, 1984, ISBN 82-05-15356-6
9. ↑  Thordis Støren, *Justitias døtre: de første kvinnelige jurister i Norge*, s. 59, Oslo, Universitetsforlaget, 1984, ISBN 8200071723

| * v
* d
* r
Ledere for Norsk Kvinnesaksforening |
| --- |
| Hagbart Berner **·** Anna Stang **·** Ragna Nielsen **·** Anna Bugge **·** Ragna Nielsen **·** Randi Blehr **·** Fredrikke Marie Qvam **·** Randi Blehr **·** Aadel Lampe **·** Fredrikke Mørck **·** Anna Hvoslef **·** Kitty Bugge **·** Margarete Bonnevie **·** Dakky Kiær **·** Ingerid Gjøstein Resi **·** Marit Aarum **·** Signe Swensson **·** Eva Kolstad **·** Clara Ottesen **·** Kari Skjønsberg **·** Karin M. Bruzelius **·** Sigrun Hoel **·** Irene Bauer **·** Siri Hangeland **·** Bjørg Krane Bostad **·** Kjellaug Pettersen **·** Siri Hangeland **·** Berit Kvæven **·** Torild Skard **·** Margunn Bjørnholt **·** Marit Nybakk **·** Karin M. Bruzelius **·** Anne Hege Grung |

|  |  |
| --- | --- |
| Oppslagsverk/autoritetsdata | Historisk befolkningsregister
 |